મળતી માહિતી મુજબ મૂળ રાજસ્થાનના ડુંગરપુર જિલ્લાના માંડા ગામનો વતની અને હાલમાં વસ્ત્રાપુર ગામમાં આવેલા ભરવાડવાસમાં લાખાભાઇ ભરવાડના મકાનમાં મૂકેશ કાં‌િતભાઇ લબાના (ઉં.વ.૩ર) તેના કાકાના દીકરા લક્ષ્મણ લબાના અને તેના ગામના જ રાજેન્દ્ર લબાના સાથે ત્રણેક વર્ષથી રહે છે. મૂકેશ સરખેજ-ગાંધીનગર હાઇવે પર આવેલી ધ ગ્રાન્ડ ભગવતી હોટલમાં સુપરવાઇઝર તરીકે નોકરી કરે છે. ગઇ કાલે હોટલની નોકરી પરથી રાત્રે ઘરે પરત ફર્યો હતો. તેનો ભાઇ લક્ષ્મણ થલતેજ ગયો હતો અને રાજેન્દ્ર નોકરી પરથી ઘરે પરત આવતાં બંનેએ મોડી રાત સુધી વાતચીત કરી હતી. ગરમી વધુ લાગતી હોવાથી દરવાજો ખુલ્લો રાખી મૂકેશ અને રાજેન્દ્ર સૂઇ ગયા હતા. દરમ્યાનમાં મોડી રાતે ત્રણેક વાગ્યાની આસપાસ કોઇ અજાણી વ્યક્તિએ ગળાના ભાગે ધારદાર હથિયાર વડે ઘસરકો માર્યો હોવાનું જણાતાં મુકેશ એકદમ સફાળો જાગી ગયો હતો, જેથી હુમલો કરનાર યુવક ગભરાઇ ગયો હતો અને બાજુમાં સૂતેલા રાજેન્દ્ર ઉપર પડ્યો હતો.